Andrej Rozman Roza  
NEKAJ TI MORAM POVEDAT  
  
Za vsakogar mora obstajat nekdo,  
kateremu tako zaupa,  
da se mu lahko zaupa,  
ko mu je težko.  
  
Za vsakogar mora obstajat nekdo,  
ki ga razume in posluša,  
ko mu je zmrznjena duša  
in mu je v srcu slabo.  
  
Nekdo, kateremu lahko zaupa tudi tiste težave,  
ki bi jih najrajši izbrisal iz glave,  
in mu lahko pove tudi to,  
kar ni povedat lahko.  
  
A pogovarjanje je za človeka  
še bolj pomembno kot obleka  
in hkrati danes redka stvar  
za katero ni potreben denar.  
  
Pogovarjanje ni le za zabavo,  
zdravilno je tudi, ko imamo težavo  
in se v lastnih mislih dušimo,  
dokler jih še z nekom ne delimo.  
  
Pogovarjanje je bližina in toplina,  
s pogovarjanjem smo družina in skupina.  
S pogovarjanjem se človek s človekom prepleta,  
s pogovarjanjem smo mreža tudi zunaj interneta.